(Návrh)

**VYHLÁŠKA**

**Ministerstva vnútra Slovenskej republiky**

**z ....................2014,**

**ktorou sa mení a dopĺňa vyhláška Ministerstva vnútra Slovenskej republiky**

**č. 611/2006 Z. z. o hasičských jednotkách**

**Čl. I**

 Ministerstvo vnútra Slovenskej republiky podľa § 31 ods. 5, § 33 ods. 7, § 35 ods. 2, § 37 ods. 5, § 39 ods. 4, § 40 ods. 8, § 41 ods. 11 a § 49 ods. 3 zákona č. 314/2001 Z. z. o ochrane pred požiarmi v znení zákona č. 562/2005 Z. z. a zákona č.... /2015 Z. z. (ďalej len „zákon“) a podľa § 3a ods. 5 zákona č. 37/2014 Z. z. o Dobrovoľnej požiarnej ochrane Slovenskej republiky v znení zákona č. .../2015 Z. z. ustanovuje:

 **1.** § 3 až 4c vrátane nadpisov znejú:

**„§ 3
Celoplošné rozmiestnenie síl a prostriedkov**

 (1) Postup pri vypracovaní celoplošného rozmiestnenia síl a prostriedkov hasičských jednotiek na území Slovenskej republiky je uvedený v prílohe č. 1a.

(2) Dobrovoľné hasičské zbory obcí zaradené do kategórie podľa § 4 ods. 2 písm. a) až d) sa na základe určenia stupňa nebezpečenstva katastrálneho územia jednotlivých obcí zaradia do celoplošného rozmiestnenia síl a prostriedkov.

(3) Do celoplošného rozmiestnenia síl a prostriedkov sa môže zaradiť aj občianske združenie, ktoré sa zúčastňuje na plnení úloh podľa osobitného predpisu a disponuje špeciálnou hasičskou technikou na nasadenie pri rozsiahlych, zložitých a časovo náročných zásahoch (ďalej len „dobrovoľný hasičský zbor špeciál“).

 (4) Výsledkom celoplošného rozmiestnenia síl a prostriedkov je

a) určenie minimálneho potrebného počtu hasičských jednotiek a ich času dojazdu na miesto požiaru alebo inej nežiaducej udalosti v katastrálnom území obce v závislosti od stupňa nebezpečenstva,

b) zaradenie hasičských jednotiek a dobrovoľných hasičských zborov špeciál
 do poplachového plánu,

c) návrh na zriadenie hasičských staníc.

(5) Krajské riaditeľstvo zmení podľa reálnej situácie zaradenie katastrálneho územia obce do stupňa nebezpečenstva, ako aj určenie minimálneho potrebného počtu hasičských jednotiek a ich času dojazdu na miesto požiaru alebo inej nežiaducej udalosti v katastrálnom území obce.

**§ 4
Dobrovoľný hasičský zbor obce**

(1) Dobrovoľný hasičský zbor obce zriaďuje obec zriaďovacou listinou.

(2) Dobrovoľné hasičské zbory obce sa podľa stupňa nebezpečenstva katastrálneho územia obce môžu zaradiť do týchto kategórií:

a) A1,

b) A,

c) B,

d) C,

e) D.

(3) Úlohy, podmienky nasadenia a požiadavky na akcieschopnosť dobrovoľného hasičského zboru obce podľa odseku 2 písm. a) až d) sú uvedené v prílohe č. 1b.

(4) Minimálne početné stavy, funkčné obsadenie a minimálne materiálno-technické vybavenie dobrovoľného hasičského zboru obce podľa odseku 2 písm. a) až d) sú uvedené v prílohe č. 1d.

(5) Dobrovoľný hasičský zbor obce, ktorý nepožiada o zaradenie do kategórie, je zaradený do kategórie D.

**§ 4b
Dobrovoľný hasičský zbor špeciál**

(1) Dobrovoľný hasičský zbor špeciál môže byť podľa charakteru plánovaného nasadenia a úloh, ktoré bude plniť, zaradený do kategórie

a) špeciál ľahký,

b) špeciál ťažký,

c) logistický špeciál.

(2) Minimálne početné stavy, funkčné obsadenie a minimálne materiálno-technické vybavenie dobrovoľného hasičského zboru špeciál schvaľuje ministerstvo podľa charakteru plánovaného nasadenia a typu špeciálnej techniky, ktorou dobrovoľný hasičský zbor špeciál disponuje.

(3) Úlohy a požiadavky na akcieschopnosť dobrovoľného hasičského zboru špeciál sú uvedené v prílohe č. 1c.

**§ 4c**

**Finančná podpora**

(1) Dobrovoľná požiarna ochrana Slovenskej republiky poskytuje dobrovoľným hasičským zborom obce podľa § 4 ods. 2 písm. a) až d) finančnú podporu, ktorá sa skladá

a) z paušálnej finančnej podpory,

b) z refundácie pohonných hmôt za uskutočnený výjazd mimo územia obce na základe vyžiadania pomoci operačným strediskom Hasičského a záchranného zboru,

c) z iných finančných príspevkov.

(2) Paušálna finančná podpora sa poskytuje raz za rok na zabezpečenie akcieschopnosti dobrovoľného hasičského zboru obce na základe jeho zaradenia podľa § 4 ods. 2 písm. a) až d) v sume

a) 5 000 eur pre dobrovoľný hasičský zbor obce kategórie A1,

b) 3 000 eur pre dobrovoľný hasičský zbor obce kategórie A,

c) 2 000 eur pre dobrovoľný hasičský zbor obce kategórie B,

d) 700 eur pre dobrovoľný hasičský zbor obce kategórie C.

(3) Iné finančné príspevky poskytuje Dobrovoľná požiarna ochrana Slovenskej republiky podľa konkrétnych potrieb žiadajúceho dobrovoľného hasičského zboru obce a  jej finančných možností.

(4) Dobrovoľnému hasičskému zboru špeciál sa poskytuje raz ročne na zabezpečenie jeho akcieschopnosti paušálna finančná podpora.“.

 **2**. V § 5 ods. 5 sa vypúšťajú slová „mestskom hasičskom a záchrannom zbore a v“ a slová „zamestnanci mesta zaradení v slúžiacej zmene mestského a hasičského a záchranného zboru a“.

 **3.** V § 5 ods. 8 sa vypúšťa písmeno a).

 Doterajšie písmená b) a c) sa označujú ako písmená a) a b).

 **4.** V § 5 odseky 10 a 11 znejú:

 „(10) Závodný hasičský útvar zriaďuje odbornú službu spojovaciu, protiplynovú a strojnú; môže zriadiť aj hasičskú záchrannú službu a povodňovú službu.

 (11) V závodnom hasičskom zbore a dobrovoľnom hasičskom zbore obce sa zriaďuje odborná služba strojná a spojovacia; môže sa zriadiť aj protiplynová služba, hasičská záchranná služba a povodňová služba.“.

 **5.** V § 5 ods. 12 sa za slovo „staniciach“ vkladajú slová „alebo hasičských zbrojniciach“ a slovo „sú“ sa nahrádza slovami „môžu byť“.

 **6.** § 6 vrátane nadpisu znie:

**„§ 6**

**Akcieschopnosť hasičskej jednotky**

 (1) Závodný hasičský útvar sa považuje za akcieschopný, ak je dodržaný minimálny početný stav slúžiacej zmeny a materiálno-technické vybavenie určené v rozhodnutí krajského riaditeľstva.

(2) Závodný hasičský zbor sa považuje za akcieschopný, ak sú v hasičskej zbrojnici do určeného časového limitu výjazdu pripravení na výjazd na zásah najmenej štyria členovia závodného hasičského zboru (ďalej len „člen“). V rámci stanoveného počtu môžu byť aj zamestnanci, ak sú zaradení v závodnom hasičskom zbore.

 (3) Materiálno-technické vybavenie hasičskej jednotky tvoria hasičská technika2) a vecné prostriedky,2) ako aj

a) osobné ochranné pracovné prostriedky, prostriedky na sebazáchranu, ochranu dýchacích ciest, ochranu povrchu tela, poskytovanie prvej pomoci, prostriedky na určenie škodlivosti prostredia a prostriedky na likvidáciu ekologických havárií,

b) rádiové a ostatné telekomunikačné zariadenia, signalizačné zariadenia a výpočtová technika umožňujúce informačnú podporu veliteľovi zásahu, zber, spracovanie a distribúciu informácií o zásahovej činnosti hasičskej jednotky,

c) prostriedky hasičskej záchrannej služby a povodňovej záchrannej služby, ak sú tieto služby v hasičskej jednotke zriadené,

d) hasiace látky, dekontaminačné látky a sorpčné látky,

e) ostatné prostriedky.

 (~~4~~) Hasičská technika vo vybavení hasičskej jednotky je zaradená

a) do pohotovosti na použitie pri likvidácii požiarov a iných nežiaducich udalostí; v prípade potreby sa môže použiť aj na vykonávanie odbornej prípravy,

b) do zálohy na plnenie úloh uvedených v písmene a), na odbornú prípravu, ako aj na plnenie iných úloh a činností súvisiacich s výkonom služby,

c) mimo prevádzky na vykonanie zábehu, opravy, kontroly alebo je určená na vyradenie; vykonávanie zábehu, opravy a kontroly tejto techniky môže byť súčasťou odbornej prípravy.

 (5) O dennom zaradení hasičskej techniky do pohotovosti, zálohy alebo mimo prevádzky rozhoduje veliteľ hasičskej jednotky alebo ním určený zástupca.

 (6) Do pohotovosti sa nezaraďuje hasičská technika počas zábehu, technika, na ktorej nebola urobená predpísaná údržba a kontrola technického stavu, ako ani vecné prostriedky, na ktorých sa zistili iné prevádzkové vlastnosti, než predpisuje výrobca, alebo iné nedostatky brániace bezpečnej prevádzke.3)

 (7) Za minimálne vybavenie dobrovoľného hasičského zboru obce, ktorý nie je zaradený do kategórií podľa § 4 ods. 2 písm. a) až d) a závodného hasičského zboru, sa považuje, ak má akcieschopnú

a) cisternovú automobilovú striekačku alebo dopravný automobil s motorovou striekačkou,

b) hadicové vedenie, ktoré umožňuje dopravu hasiacej látky do vzdialenosti najmenej 300 m,

c) osobné ochranné pracovné prostriedky používané pri zdolávaní požiarov alebo na vykonávanie záchranných prác pre každého zamestnanca alebo člena hasičského družstva,

d) vecné prostriedky na rozoberanie, uvoľňovanie a odstraňovanie konštrukcií pri zásahu.“.

Poznámka pod čiarou k odkazu 3 znie:

„3) Zákon č. 725/2004 Z. z. o podmienkach prevádzky vozidiel v premávke na pozemných komunikáciách v znení neskorších predpisov.“.

 **7.** V § 7 odsek 1 znie:

 „(1) Ohlasovňa požiarov alebo operačné pracovisko hasičskej jednotky zabezpečuje

a) nepretržitý príjem hlásení o vzniku požiarov alebo iných nežiaducich udalostí zo svojho zásahového obvodu alebo od operačného strediska Hasičského a záchranného zboru a vyhlasovanie poplachu,

b) prenos správ, informácií a požiadaviek na poskytnutie pomoci územne príslušnému operačnému stredisku krajského riaditeľstva,

 c) prehľady a zmeny aktuálneho stavu síl a prostriedkov; zníženie akcieschopnosti hasičskej jednotky ohlasuje územne príslušnému operačnému stredisku krajského riaditeľstva.“.

 **8.** V § 10 sa vypúšťa odsek 5.

 Doterajší odsek 6 sa označuje ako odsek 5.

 **9.** V poznámke pod čiarou k odkazu 7 sa citácia „§ 27 a 30 zákona č. 666/2004 Z. z. o ochrane pred povodňami“ nahrádza citáciou „Zákon č. 7/2010 Z. z. o ochrane pred povodňami v znení zákona č..180/2013 Z. z.“.

 **10.** V § 13 ods. 2 písm. a) sa vypúšťa slovo „požiarneho“.

 **11.** V § 13 ods. 2 písm. d) sa na konci bodkočiarka nahrádza čiarkou a vypúšťajú sa slová „na území hlavného mesta Slovenskej republiky Bratislavy prostredníctvom operačného strediska hasičského a záchranného útvaru“.

 **12.** V § 13 ods. 2 písmeno k) znie:

„k) vykonáva obhliadku požiariska alebo miesta nežiaducej udalosti po zdolaní požiaru alebo nežiaducej udalosti, jeho odovzdanie vlastníkovi alebo inej oprávnenej osobe a určenie nevyhnutných opatrení na jeho kontrolu,“.

 **13.** V § 13 ods. 2 písm. l) sa vypúšťajú slová„ana území hlavného mesta Slovenskej republiky Bratislavy operačnému stredisku hasičského a záchranného útvaru“.

 **14.** V § 17 ods. 8 sa slovo „a“ za slovom „útvarov“ nahrádza čiarkou a na konci sa pripájajú tieto slová: „a  veliteľov dobrovoľných hasičských zborov obcí.“.

 **15.** V § 18 ods. 2 sa bodka na konci nahrádza čiarkou a dopĺňa sa písmeno d), ktoré znie:

 „d) technika strojníka.“.

 **16.** V § 18 odsek 7 znie:

 „(7) Špecializovanú prípravu veliteľov a veliteľov družstievdobrovoľných hasičských zborov obcí a závodných hasičských zborov v rozsahu 24 hodín vykonáva okresné riaditeľstvo, právnická osoba alebo fyzická osoba-podnikateľ, ktorá má na túto činnosť oprávnenie vydané ministerstvom. Ak ide o špecializovanú prípravu veliteľov dobrovoľných hasičských zborov obcí, okresné riaditeľstvo spolupracuje s Dobrovoľnou požiarnou ochranou Slovenskej republiky a s občianskymi združeniami na úseku ochrany pred požiarmi. Obsah špecializovanej prípravy veliteľov a veliteľov družstiev dobrovoľných hasičských zborov obcí a závodných hasičských zborov je uvedený v prílohe č. 12.“.

 **17.** V poznámke pod čiarou k odkazu 9 sa citácia „Napríklad vyhláška Slovenského úradu bezpečnosti práce a Slovenského banského úradu č. 374/1990 Zb. o bezpečnosti práce a technických zariadení pri stavebných prácach“ nahrádza citáciou „Napríklad vyhláška Ministerstva práce a sociálnych vecí a rodiny Slovenskej republiky č. 147/2013 ktorou sa ustanovujú podrobnosti o odbornej spôsobilosti na výkon niektorých pracovných činností, vyhláška Ministerstva práce a sociálnych vecí a rodiny Slovenskej republiky č. 508/2009 Z. z. ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia v znení neskorších predpisov“.

 **18.** V § 19 ods. 2 sa vypúšťajú slová „veliteľa mestského hasičského a záchranného zboru a jeho zástupcu,“.

 **19.** V § 19 ods. 4 sa slová „obecných (mestských) hasičských zborov“ nahrádzajú slovami „dobrovoľných hasičských zborov obcí (miest)“ a v odseku 4 sa za slová na začiatku prvej vety Cyklickú prípravu veliteľov vkladajú slová „a veliteľov družstiev“.

 **20.** V § 24 ods. 1 sa za slovami „ako aj velitelia“ vkladajú slová „a velitelia družstiev“.

 **21.** V § 25 ods. 2 sa za slovami „ako aj veliteľ“ vkladajú slová „a veliteľ družstva“.

 **22.** V § 25 ods. 22 sa vypúšťajú slová „veliteľa mestského hasičského a záchranného zboru a jeho zástupca,“.

 **23.** V § 26 ods. 1 písm. a) sa čiarka za slovom „veliteľa“ nahrádza slovom „a“ a vypúšťajú sa slová „veliteľov čiat a technikov špecialistov odborných služieb mestského a hasičského záchranného zboru,“.

 **24.** V § 26 ods. 1 písmeno c) znie:

„c) okresné riaditeľstvo, ak ide o veliteľov dobrovoľných hasičských zborov obcí a veliteľov družstiev dobrovoľných hasičských zborov obcí.“.

 **25**. V § 27 ods. 1 sa slová „podľa § 25“ nahrádzajú slovami „podľa § 26“.

 **26.** V § 27 odsek 2 znie:

 „(2) Na výkon funkcie veliteľa dobrovoľného hasičského zboru obce (mesta) sa nevyžaduje ďalšia odborná spôsobilosť, ak túto funkciu vykonáva príslušník alebo zamestnanec, ktorý má osobitnú odbornú spôsobilosť v oblasti operatívneho riadenia.“.

 **27.** § 27 sa dopĺňa odsekom 6, ktorý znie:

 „(6) Osoby s odbornou spôsobilosťou veliteľa závodného hasičského útvaru alebo veliteľa závodného hasičského zboru sú tiež príslušníci Hasičského a záchranného zboru (ďalej len „príslušník“), ktorí získali na výkon svojich funkcií osobitnú odbornú spôsobilosť na výkon činností v oblasti operatívneho riadenia a ktorí vykonávali činnosti v oblasti operatívneho riadenia najmenej päť po sebe nasledujúcich rokov bezprostredne pred ukončením služobného pomeru. Príslušné osvedčenie o odbornej spôsobilosti môže vydať krajské riaditeľstvo a ministerstvo pri skončení služobného pomeru bez overenia vedomostí.“.

 **28.** V § 30 ods. 4 sa slová „v odseku 2 písm. a), c), d)“ nahrádzajú slovami „v odseku 2 písm. a) až d)“.

 **29.** V § 32 písm. b) sa vypúšťa slovo „požiarny“.

 **30**. V § 32 písmeno c) znie:

„c) povodňový plán.7)“.

  **31.** V § 33 ods. 1 a 2 sa na konci vypúšťajú slová „ana území hlavného mesta Slovenskej republiky Bratislavy operačnému stredisku hasičského a záchranného útvaru“.

 **32**. V poznámke pod čiarou k odkazu 10 sa citácia „Vyhláška Ministerstva vnútra Slovenskej republiky č. 121/2002 Z. z. o požiarnej prevencii“ nahrádza citáciou Vyhláška Ministerstva vnútra Slovenskej republiky č. 121/2002 Z. z. o požiarnej prevencii v znení neskorších predpisov“.

 **33.** § 36 vrátane nadpisu znie:

**„§ 36**

**Poplachový plán**

 (1) Poplachový plán určuje sily a prostriedky Hasičského a záchranného zboru na vykonanie výjazdu na zásah a zahŕňa sily a prostriedky hasičských jednotiek, ktoré môžu byť vyžiadané operačným strediskom Hasičského a záchranného zboru na poskytovanie pomoci.

 (2) V poplachovom pláne sú definované stupne poplachu pre konkrétny druh a rozsah požiaru a inej nežiaducej udalosti.

 (3) Poplachový plán vypracúva Hasičský a záchranný zbor na účely nasadzovania síl a prostriedkov hasičských jednotiek na účinný zásah.

 (4) Pri spracúvaní poplachového plánu koordinuje krajské riaditeľstvo zaraďovanie síl a prostriedkov do jednotlivých stupňov poplachu s dotknutými okresnými riaditeľstvami; okresné riaditeľstvo koordinuje zaraďovanie síl a prostriedkov do jednotlivých stupňov poplachu s obcami alebo právnickými osobami, ktoré poskytujú pomoc pri zdolávaní požiaru alebo nežiaducej udalosti.“.

  **34**. § 37 sa vypúšťa.

 **35.**  § 38 vrátane nadpisu znie:

**„§ 38**

**Uloženie ostatej dokumentácie**

Dokumentácia o zdolávaní požiarov, poplachový plán a povodňový plán sú uložené na operačnom stredisku Hasičského a záchranného zboru, dokumentácia o zdolávaní požiarov a výpis z poplachového plánu sú prístupné v ohlasovni požiarov alebo na operačnom pracovisku závodného hasičského útvaru a výpis z poplachového plánu a povodňový plán obce sú prístupné u zriaďovateľa dobrovoľného hasičského zboru obce.“,

 **36.** V § 40 ods. 4 sa vypúšťa tretia veta.

 **37.** Za prílohu č.1 sa vkladajú prílohy č. 1a až 1d, ktoré vrátane nadpisov znejú:

 **„Príloha č. 1a**

 **k vyhláške č. 611/2006 Z. z.**

**Postup pri vypracÚvaní**

**celoplošného rozmiestneniasíl a prostriedkov hasičských jednotiek na území Slovenskej republiky**

Na spracovanie analýzy požiarneho nebezpečenstva územného obvodu zhromažďuje krajské riaditeľstvo Hasičského a záchranného zboru a okresné riaditeľstvo Hasičského a záchranného zboru tieto podklady:

a) mapu kraja s vyznačenými zásahovými obvodmi jednotlivých hasičských jednotiek s členením na Hasičský a záchranný zbor a dobrovoľné hasičské zbory obcí,

b) počty výjazdov Hasičského a záchranného zboru v jednotlivých zásahových obvodoch hasičských staníc s členením na katastrálne územie jednotlivých miest a obcí,

c) aktuálne oficiálne počty obyvateľov trvale žijúcich v jednotlivých územiach zásahových obvodov,

d) zoznamy objektov, ktoré ovplyvňujú kritérium charakteru územia.

***Spracovanie tabuliek na určenie koeficientov podľa jednotlivých kritérií***

Hodnota koeficientu Kc sa stanovuje ako súčet (Σ) koeficientov Ko, Kui a Kz. Na základe takto získanej hodnoty sa určí čas dojazdu a počet hasičských jednotiek potrebných na zabezpečenie optimálneho počtu síl a prostriedkov potrebných na riešenie iných nežiaducich udalostí na katastrálnom území obce alebo mesta.

Krajské riaditeľstvo Hasičského a záchranného zboru môže vzhľadom na úlohy, ktoré predpokladá, že bude dobrovoľný hasičský zbor obce v rámci kraja plniť, v odôvodnených prípadoch na návrh okresného riaditeľstva Hasičského a záchranného zboru upraviť kategóriu hasičskej jednotky odlišne od výsledkov analýzy.

***Kritériá pre hodnotenie zásahového obvodu hasičskej jednotky v závislosti od podmienok katastrálneho územia***

Určenie stupňa nebezpečenstva pre územný obvod sa uskutočňuje na základe výsledného súčtu bodov (Kc), ktoré získalo katastrálne územie pri hodnotení podľa nasledujúcich kritérií):

***Kritérium počtu obyvateľov Ko***

|  |  |
| --- | --- |
| **Počet obyvateľov zásahového obvodu** | **Hodnota Ko** |
| do 1000 | 3 |
| od 1 001 do 1 500 | 6 |
| od 1 501 do 2 000 | 9 |
| od 2 001 do 3 000 | 12 |
| od 3 001 do 4 000 | 15 |
| od 4 001 do 5 000 | 18 |
| od 5 001 do 6 000 | 21 |
| od 6 001 do 13 000 | 24 |
| od 13 001 do 20 000 | 27 |
| od 20 001 do 26 000 | 30 |
| od 26 001 do 33 000 | 33 |
| od 33 001 do 40 000 | 36 |
| od 40 001 do 46 000 | 39 |
| od 46 001 do 53 000 | 42 |
| od 53 001 do 60 000 | 45 |
| od 60 001 do 66 000 | 48 |
| od 66 001 do 73 000 | 51 |
| od 73 001 do 80 000 | 54 |
| od 80 001 do 86 000 | 57 |
| od 86 001 do 93 000 | 60 |
| od 93 001 do 100 000 | 63 |
| od 100 001 do 106 000 | 66 |
| od 106 001 do 113 000 | 69 |
| od 113 001 do 120 000 | 72 |
| od 120 001 | 75 |

 Kritériom počtu obyvateľov sa rozumie počet obyvateľov v katastrálnom území obce alebo mesta; v tomto počte sa uvažuje iba počet trvalo bývajúcich obyvateľov. V prípade, ak má mesto (obec) samostatné mestské (obecné) časti, tieto sa posudzujú ako samostatné katastrálne územia.

***Kritériá hodnotenia katastrálneho územia obce/mesta Kui***

|  |  |
| --- | --- |
| **Charakteristika katastrálneho územia obce/mesta** | **Hodnota Kui** |
| V zásahovom obvode hasičských staníc sa nachádzajú rekreačné oblasti, v ktorých je prechodný nárast obyvateľstva o > 500. | Ku1 = 1 |
| Vyskytujú sa obytné budovy s požiarnou výškou viac ako 22,5 m.Vyskytujú sa obytné budovy s podzemnými podlažiami (napríklad podzemné garáže).Vyskytujú sa obytné budovy s požiarnou výškou viac ako 22,5 m a s podzemnými podlažiami (napríklad podzemné garáže). | Ku2 = 1Ku2 = 2Ku2 = 3 |
| Vyskytujú sa obytné, administratívne, alebo obchodné budovy, ktoré presahujú výšku 40 m. | Ku3 = 3 |
| V katastrálnom území je nemocnica alebo ústavy sociálnej starostlivosti s počtom lôžok nad 50 v jednej budove.V katastrálnom území je nemocnica alebo ústavy sociálnej starostlivosti s počtom lôžok nad 100 v jednej budove | Ku4 = 1Ku4 = 3 |
| Obchodné centrá so supermarketmi alebo zábavné centrá s celkovou kapacitou nad 1000 osôbObchodné centrá so supermarketmi alebo zábavné centrá s celkovou kapacitou nad 3000 osôb | Ku5 = 1Ku5 = 3 |
| Historické jadro alebo sústava objektov, ktoré sú prehlásené za národnú kultúrnu pamiatku podľa osobitného predpisu | Ku6 = 2 |
| Hotely, ubytovne a zariadenia s ubytovacou kapacitou nad 100 lôžok.Hotely, ubytovne a zariadenia s ubytovacou kapacitou nad 300 lôžok | Ku7 = 1Ku7 = 3 |
| Fyzické osoby-podnikatelia a právnické osoby zaradenédo kategórie B podľa zákona č. 261/2002 Z. z.do kategórie A podľa zákona č. 261/2002 Z. z. | Ku8 = 2Ku8 = 3 |
| Priemyselné zóny s plochou nad 1 000 000 m2.Priemyselné zóny s plochou do 1 000 000 m2.Ak je v priemyselnej zóne ZHZ (zriadený aspoň pre jednu z právnických osôb alebo fyzickú osobu-podnikateľa)Ak je v priemyselnej zóne ZHÚ (zriadený aspoň pre jednu z právnických osôb alebo fyzickú osobu-podnikateľa) | Ku9=4Ku9=3Ku9=2Ku9=1 |
| Kritické nehodové lokality.Opakujúce sa kritické nehodové lokality. | Ku10=1Ku10=2 |

Hodnota koeficientu Ku je daná súčtom hodnôt Kui.

***Kritérium výjazdov k zásahom Kz***

Hodnota kritéria Kz sa určuje na základe vykonaných výjazdov k zásahom Hasičského a záchranného zboru v katastrálnom území (nezapočítavajú sa cvičenia a požiare bez zásahu).

|  |  |
| --- | --- |
| **Počet výjazdov za rok** **(priemer za posledných 5 rokov 2008-2012)** | **Hodnota Kz** |
| Do 10 | 1 |
| od 11 do 20 | 2 |
| od 21 do 30 | 3 |
| od 31 do 40 | 4 |
| od 41 do 50 | 5 |
| od 51 do 60 | 6 |
| od 61 do 70 | 7 |
| Od 71 do 80 | 8 |
| od 81 do 100 | 9 |
| od 101 do 120 | 10 |
| od 121 do 140 | 11 |
| od 141 do 160 | 12 |
| od 161 do 180 | 13 |
| od 181 do 200 | 14 |
| od 201 do 220 | 15 |
| od 221 do 240 | 16 |
| od 241 do 260 | 17 |
| od 261 do 280 | 18 |
| od 281 do 300 | 19 |
| od 301 do 320 | 20 |
| od 321 do 340 | 21 |
| od 341 do 360 | 22 |
| od 361 do 380 | 23 |
| od 381 do 400 | 24 |
| od 401 do 420 | 25 |
| od 421 do 440 | 26 |
| od 441 do 460 | 27 |
| od 461 do 480 | 28 |
| od 481 do 500 | 29 |
| od 501 do 520 | 30 |
| od 521 do 540 | 31 |
| od 541 do 560 | 32 |
| od 560 do 580 | 33 |
| od 581 do 600 | 34 |

***Stanovenie hodnoty Kc***

**Kc=Ko+Kui+Kz1+Kz2**

|  |  |
| --- | --- |
| **Určenie hodnoty Kc** |  |
| Ko |  |
| Kui |  |
| Kz |  |
| Hodnota Kc |  |

Na základe stanovenej hodnoty Kc sa určí stupeň nebezpečenstva katastrálneho územia obce, počet hasičských jednotiek (HJ) a čas ich času dojazdu na hodnotené katastrálne územie obce.

|  |  |  |
| --- | --- | --- |
| **Hodnota kritéria Kc** | **Stupeň nebezpečenstva** | **Počet hasičských jednotiek (HJ) a čas dojazdu** |
| 151 a viac | I | 2 HJ do 7 min. a ďalšia 1 HJ do 10 min. |
| 101 - 150 | II | 1 HJ do 7 min. a ďalšie 2 HJ do 10 min. |
| 51 -100 | III | 2 HJ do 10 min. a ďalšia 1 HJ do 15 min. |
| 25 – 50 | IV | 1 HJ do 10 min. a ďalšie 2 HJ do 15 min. |
| 15 - 24 | V | 2 HJ do 15 min. a ďalšia 1 HJ do 20 min. |
| 9 – 14 | VI | 1 HJ do 15 min. a ďalšie 2 HJ do 20 min. |
| Do 8 | VII | 1 HJ do 20 min. a ďalšia 1 HJ do 25 min. |

Pokiaľ to ovplyvňuje charakter nebezpečenstva katastrálneho územia obce alebo počet osôb prichádzajúcich na katastrálne územie z iného územia (migrácia za prácou/zábavou), dokumentácia zdolávania požiarov objektov, potreby operačného riadenia, obsluha špeciálnej hasičskej techniky a zariadení, môže byť stupeň nebezpečenstva katastrálneho územia zvýšený o jeden stupeň.

 **Príloha č. 1b**

 **k vyhláške č. 611/2006 Z. z.**

**Úlohy, podmienky nasadenia a požiadavky**

**na akcieschopnosť dobrovoľného hasičského zboru obce**

**I. Kategória A1:**

hasičská jednotka určená pre katastrálne územie obce v stupni nebezpečenstva III. až VII.,

hasičská jednotka prvého nasadenia určená na poskytovanie pomoci v oblastiach, kde Hasičský a záchranný zbor nemá dostatočné plošné pokrytie, Hasičský a záchranný zbor nespĺňa požiadavku času dojazdu na miesto udalosti.

***Úlohy:***

vykonanie prvotného zásahu „1 C“ vodným prúdom pri záchrane osoby pri požiari v objekte,

vykonanie základného prieskumu a jednoduchej technickej záchrany (vstup do uzatvoreného priestoru),

vykonanie samostatného zásahu pri menších požiaroch v jednoduchých stavbách,

vykonanie prvotného zásahu pri vnútorných požiaroch objektov, spoločný zásah s Hasičským a záchranným zborom pri vnútornom alebo vonkajšom požiari objektov a požiari v prírodnom prostredí (striedanie príslušníkov, zásobovanie vodou a podobne),

zásahová činnosť pri živelných pohromách (veterné a snehové kalamity, povodne a podobne),

vykonanie jednoduchých technických zásahov pri dopravných nehodách motorových vozidiel (vyslobodzovanie zranených osôb z havarovaných vozidiel pomocou ručného náradia, záchyt drobného úniku ropných produktov a prevádzkových kvapalín z havarovaných vozidiel a podobne).

vykonanie jednoduchých zásahov spojených so záchranou osôb v rámci súčinnosti so záchrannou zdravotnou službou (transport zranených osôb, použitie jednoduchých technických prostriedkov pre vstup do uzatvorených objektov a podobne)

spoločný zásah s Hasičským a záchranným zborom pri úniku nebezpečných látok v doprave alebo v technologických procesoch (budovanie a obsluha improvizovaných dekontaminačných pracovísk, zásobovanie vodou, a podobne),

spoločný zásah s Hasičským a záchranným zborom pri dopravných nehodách s hromadným postihnutím osôb (transport zranených do miesta triedenia, zastavenie a zachytenie unikajúcich prevádzkových kvapalín, stabilizácia vozidla a podobne),

spoločný zásah s Hasičským a záchranným zborom pri únikoch ropných látok do vodných tokov (budovanie norných stien, záchyt ropných látok a podobne).

 ***Požiadavky na akcieschopnosť hasičskej jednotky:***

absolvovanie základnej prípravy všetkými členmi hasičskej jednotky podľa § 16 ods. 4
a § 24 vyhlášky, absolvovanie špecializovanej prípravy na získanie odbornej spôsobilosti na funkcie veliteľa hasičskej jednotky, veliteľa družstva a technika špecialistu odbornej služby alebo ďalšie odborné spôsobilosti podľa § 18 a § 24 vyhlášky,

zdravotná spôsobilosť všetkých členov hasičskej jednotky, psychologická spôsobilosť na vybrané činnosti (napríklad vedenie vozidla pod svetelným a zvukovým výstražným zariadením),

vybavenie členov hasičskej jednotky osobnými ochrannými pracovnými prostriedkami na základe hodnotenie zdravotných rizík a kategorizácií prác,

dodržiavanie počtov a funkčného zloženia členov hasičskej jednotky,

dodržiavanie vybavenosti hasičskej jednotky hasičskou technikou,

dodržiavanie vybavenosti jednotky autonómnymi dýchacími prístrojmi podľa kategórie dobrovoľného hasičského zboru obce,

vybavenie hasičskej techniky vozidlovou rádiostanicou a určeným počtom prenosných rádiostaníc,

výjazd hasičskej jednotky od vyžiadania pomoci operačným strediskom Hasičského a záchranného zboru do 10 min. v počte 1 + 3,

od vyžiadania pomoci operačným strediskom Hasičského a záchranného zboru sa musí do troch hodín dostaviť na hasičskú zbrojnicu 66 % členov hasičskej jednotky.

**II. Kategória A:**

hasičská jednotka určená pre katastrálne územie obce v stupni nebezpečenstva V. až VII,

hasičská jednotka prvého nasadenia určená na poskytovanie pomoci v oblastiach, kde Hasičský a záchranný zbor nemá dostatočné plošné pokrytie, Hasičský a záchranný zbor nespĺňa požiadavku času dojazdu na miesto udalosti.

***Úlohy:***

vykonanie prvotného zásahu „1 C“ vodným prúdom pri záchrane osoby pri požiari v objekte,

vykonanie základného prieskumu a jednoduchej technickej záchrany (vstup do uzatvoreného priestoru),

vykonanie samostatného zásahu pri menších požiaroch v prírodnom prostredí,

vykonanie prvotného zásahu pri vonkajších požiaroch objektov, spoločný zásah s  Hasičským a záchranným zborom pri vnútornom alebo vonkajšom požiari objektov a požiari v prírodnom prostredí (striedanie príslušníkov, zásobovanie vodou a podobne),

zásahová činnosť pri živelných pohromách – veterné a snehové kalamity, povodne a podobne,

vykonanie jednoduchých technických zásahov pri dopravných nehodách motorových vozidiel (vyslobodzovanie zranených osôb z havarovaných vozidiel pomocou ručného náradia, záchyt drobného úniku ropných produktov a prevádzkových kvapalín z havarovaných vozidiel a podobne).

 ***Požiadavky na akcieschopnosť hasičskej jednotky:***

absolvovanie základnej prípravy členov všetkými členmi dobrovoľného hasičského zboru obce podľa § 16 ods. 4 a § 24 vyhlášky, absolvovanie špecializovanej prípravy - získanie odbornej spôsobilosti na funkcie veliteľ hasičskej jednotky, veliteľ družstva a technik špecialista odbornej služby alebo ďalšie podľa § 18 a § 24 vyhlášky,

zdravotná spôsobilosť všetkých členov hasičskej jednotky, psychologická spôsobilosť na vybrané činnosti (napríklad vedenie vozidla pod svetelným a zvukovým výstražným zariadením),

vybavenie členov hasičskej jednotky osobnými ochrannými pracovnými prostriedkami na základe hodnotenie zdravotných rizík a kategorizácií prác,

dodržiavanie počtov a funkčného zloženia členov hasičskej jednotky,

dodržiavanie vybavenosti hasičskej jednotky hasičskou technikou,

vybavenie hasičskej techniky vozidlovou rádiostanicou a určeným počtom prenosných rádiostaníc,

výjazd hasičskej jednotky od vyžiadania pomoci operačným strediskom Hasičského a záchranného zboru do 10 min. v počte 1+3,

od vyžiadania pomoci operačným strediskom Hasičského a záchranného zboru sa musí do troch hodín dostaviť na hasičskú zbrojnicu 66% členov hasičskej jednotky.

**III. Kategória B:**

hasičská jednotka určená na podporu Hasičského a záchranného zboru – diaľková doprava vody pomocou CAS, tvorenie hadicového vedenia, tylové zabezpečenie hasičských jednotiek, vykonávanie jednoduchých likvidačných prác.

***Úlohy:***

vykonať samostatný zásah pri menších požiaroch v exteriéri a prírodnom prostredí,

uskutočniť zásah spoločne s Hasičským a záchranným zborom pri vnútornom alebo vonkajšom požiari objektov alebo požiari v prírodnom prostredí (striedanie príslušníkov, zásobovanie vodou a podobne),

zasahovať pri živelných pohromách, napríklad pri veterných a snehových kalamitách, a povodniach.

 ***Požiadavky na akcieschopnosť hasičskej jednotky:***

absolvovanie základnej prípravy členov všetkými členmi dobrovoľného zboru podľa § 16 ods. 4 a § 24 vyhlášky, absolvovanie špecializovanej prípravy - získanie odbornej spôsobilosti na funkcie veliteľ hasičskej jednotky, veliteľ družstva a technik špecialista odbornej služby alebo ďalšie podľa § 18 a § 24 vyhlášky,

zdravotná spôsobilosť všetkých členov hasičskej jednotky, psychologická spôsobilosť na vybrané činnosti (napríklad vedenie vozidla pod svetelným a zvukovým výstražným zariadením),

vybavenie členov hasičskej jednotky osobnými ochrannými pracovnými prostriedkami na základe hodnotenie zdravotných rizík a kategorizácií prác,

dodržiavanie počtov a funkčného zloženia členov jednotky,

dodržiavanie vybavenia jednotky hasičskou technikou,

vybavenie hasičskej techniky vozidlovou rádiostanicou a určeným počtom prenosných rádiostaníc,

od vyžiadania pomoci operačným strediskom Hasičského a záchranného zboru do dvoch hodín sa musí dostaviť na hasičskú zbrojnicu do pohotovosti družstvo 1+3, čas výjazdu v pohotovosti je do 10 min,

od vyžiadania pomoci operačným strediskom Hasičského a záchranného zboru sa musí do troch hodín dostaviť na hasičskú zbrojnicu 66% členov hasičskej jednotky.

**IV. Kategória C:**

 hasičská jednotka určená na podporu Hasičského a záchranného zboru – diaľková doprava vody, tylové zabezpečenie hasičských jednotiek, poskytovanie pomoci v oblastiach pri dlhotrvajúcich a zložitejších zásahoch.

***Úlohy:***

vykonanie samostatného zásahu pri menších požiaroch v exteriéri a prírodnom prostredí,

podpora a tylové zabezpečenie hasičských jednotiek pri vnútornom alebo vonkajšom požiari objektov alebo požiari v prírodnom prostredí,

zásahová činnosť pri živelných pohromách, napríklad pri veterných a snehových kalamitách a povodniach.

***Požiadavky na akcieschopnosť hasičskej jednotky:***

Zdravotná spôsobilosť všetkých členov hasičskej jednotky, psychologická spôsobilosť na vybrané činnosti (napríklad vedenie vozidla pod svetelným a zvukovým výstražným zariadením,

vybavenie členov hasičskej jednotky osobnými ochrannými pracovnými prostriedkami na základe hodnotenie zdravotných rizík a kategorizácií prác,

vybavenie členov hasičskej jednotky osobnými ochrannými pracovnými prostriedkami na základe hodnotenie zdravotných rizík a kategorizácií prác,

disponovanie v čase zásahu hasičov jednoduchými vecnými prostriedkami, základným ženijným materiálom (lopaty, motykosekery a podobne),

od vyžiadania pomoci operačným strediskom Hasičského a záchranného zboru sa musí do dvoch hodín dostaviť na hasičskú zbrojnicu a byť v pohotovosti družstvo 1+3, čas výjazdu v pohotovosti je do 10 minút,

od vyžiadania pomoci operačným strediskom Hasičského a záchranného zboru sa musí do troch hodín dostaviť na hasičskú zbrojnicu 66% členov hasičskej jednotky.

 **Príloha č. 1c**

 **k vyhláške č. 611/2006 Z. z.**

**DOBROVOĽNÉ HASIČSKÉ ZBORY ŠPECIÁL**

**I. Kategória „špeciál“ ľahký:**

 poskytovanie pomoci v odľahlých a neprístupných horských oblastiach alebo prírodnom prostredí a na vodných plochách.

***Úlohy:***

záchrana a vyhľadávanie postihnutých osôb, stanovenie ich polohy a poskytnutie záchrany postihnutým osobám,

vyhľadávanie a záchrana ľudí z vody a poskytnutie pomoci s využitím člnov pre ľudí, ktorí uviazli v dôsledku povodne,

poskytovanie pomoci pri záchrane života a v prípade nutnosti vydávať prostriedky a zabezpečenie nevyhnutných potrieb,

pátranie po ľuďoch v zaplavených mestských a vidieckych oblastiach,

vyslobodzovanie ľudí zo zaplavených oblastí vrátane poskytnutia základnej zdravotnej starostlivosti,

spolupráca s pátracím tímom vo vzduchu/pátraním vo vzduchu (vrtuľníky a lietadlá),

poskytovanie životne nevyhnutnú pomoc v zaplavenej oblasti,

preprava zdravotníckych pracovníkov, liekov, zdravotníckeho materiálu a podobne,

preprava potravín a pitnej vody,

poskytnutie prvej pomoci podľa potreby pred odovzdaním postihnutých osôb na ďalšie lekárske ošetrenie,

poskytnutie rozšírenej zdravotníckej pomoci pre udržanie základných životných funkcií zranených osôb,

vykonanie samostatnej záchrany a vyhľadávania pomocou technického pátracieho vybavenia a technických prostriedkov na to určených,

samostatné vykonávanie činností súvisiacich s prevozom alebo presunom zranených alebo inak postihnutých osôb,

operatívnosť 24 hodín a sedem dní v týždni.

 ***Požiadavky na akcieschopnosť hasičskej jednotky:***

absolvovanie základnej prípravy členov všetkými členmi dobrovoľného zboru „špeciál“ podľa § 16 ods. 4 a § 24 vyhlášky, absolvovanie špecializovanej prípravy na získanie odbornej spôsobilosti na funkciu veliteľa hasičskej jednotky podľa § 18 a § 24 vyhlášky,

odborná spôsobilosť člena hasičskej jednotky, ak je požadovaná osobitným predpisom,

zdravotná spôsobilosť všetkých členov hasičskej jednotky, psychologická spôsobilosť na vybrané činnosti (napríklad vedenie vozidla pod svetelným a zvukovým výstražným zariadením),

vybavenie členov hasičskej jednotky osobnými ochrannými pracovnými prostriedkami na základe hodnotenie zdravotných rizík a kategorizácií prác,

dodržiavanie počtov a funkčného zloženia členov hasičskej jednotky,

vybavenie a akcieschopnosť hasičskej jednotky hasičskou technikou,

vybavenie zásahovej techniky vozidlovou rádiostanicou alebo prenosnou rádiostanicou a určeným počtom prenosných rádiostaníc,

dodržiavanie minimálneho početného stavu odborne spôsobilých členov jednotky,

výjazd hasičskej jednotky s požadovanou hasičskou technikou od vyžiadania pomoci operačným strediskom Hasičského a záchranného zboru do dvoch hodín,

sebestačnosť pri zásahu najmenej 72 hodín.

**II. Kategória „špeciál“ ťažký:**

poskytovanie pomoci pri rozsiahlych, zložitých a časovo náročných zásahoch špeciálnou hasičskou technikou,

disponuje špeciálnou hasičskou technikou a členmi hasičskej jednotky odborne spôsobilými na jej obsluhu.

 ***Úlohy:***

 podpora hasičských jednotiek, pri rozsiahlych, ťažkých a časovo náročných zásahoch špeciálnou zásahovou technikou (veterné a snehové kalamity, povodne, rozsiahle lesné požiare, diaľková doprava vody a podobne).

***Požiadavky na akcieschopnosť hasičskej jednotky:***

absolvovanie základnej prípravy členov všetkými členmi dobrovoľného zboru „špeciál“ podľa § 16 ods. 4 a § 24 vyhlášky, absolvovanie špecializovanej prípravy na získanie odbornej spôsobilosti na funkciu veliteľ hasičskej jednotky podľa § 18 a § 24 vyhlášky,

odborná spôsobilosť člena hasičskej jednotky, ak je požadovaná osobitným predpisom,

zdravotná spôsobilosť všetkých členov hasičskej jednotky, psychologická spôsobilosť na vybrané činnosti (napríklad vedenie vozidla pod svetelným a zvukovým výstražným zariadením),

vybavenie členov hasičskej jednotky osobnými ochrannými pracovnými prostriedkami na základe hodnotenie zdravotných rizík a kategorizácií prác,

dodržiavanie počtov a funkčného zloženia členov hasičskej jednotky,

vybavenie a akcieschopnosť hasičskej jednotky zásahovou technikou,

vybavenie zásahovej techniky vozidlovou rádiostanicou alebo prenosnou rádiostanicou a určeným počtom prenosných rádiostaníc,

dodržiavanie minimálneho početného stavu odborne spôsobilých členov hasičskej jednotky,

výjazd hasičskej jednotky s požadovanou hasičskou technikou od vyžiadania pomoci operačným strediskom Hasičského a záchranného zboru do dvoch hodín,

sebestačnosť pri zásahu najmenej 72 hodín.

**III. Kategória hasičskej jednotky dobrovoľného zboru „logistický špeciál“:**

logisticky podporuje hasičské jednotky a ohrozené obyvateľstvo počas zásahu hasičskej jednotky pri zabezpečovaní núdzového stravovania a ubytovania v rámci humanitárnej pomoci.

***Úlohy:***

poskytnutie dočasného núdzového ubytovania vrátane základných služieb (stany, prikrývky, lôžka a podobne), a to najmä v počiatočných fázach mimoriadnej udalosti - katastrofy v spolupráci s existujúcimi štruktúrami, miestnymi orgánmi a medzinárodnými organizáciami až do odovzdania miestnym orgánom, pokiaľ je jeho využitie nevyhnutne potrebné na dlhšie obdobie,

poskytnutie dočasného núdzového stravovania vrátane základných služieb (stany, stoly, stoličky a podobne), a to najmä v počiatočných fázach mimoriadnej udalosti - katastrofy v  spolupráci s  existujúcimi štruktúrami, miestnymi orgánmi a medzinárodnými organizáciami až do odovzdania miestnym orgánom, pokiaľ je jeho využitie nevyhnutne potrebné na dlhšie obdobie,

samostatné vykonávanie činností pri prevoze alebo presune zranených alebo postihnutých osôb.

***Požiadavky na akcieschopnosť hasičskej jednotky:***

odborná spôsobilosť pre danú činnosť, ak je vyžadovaná osobitným predpisom,

vybavenie členov hasičskej jednotky osobnými ochrannými pracovnými prostriedkami na základe hodnotenie zdravotných rizík a kategorizácií prác,

dodržiavanie počtov a funkčného zloženia členov hasičskej jednotky,

vybavenie a akcieschopnosť hasičskej jednotky zásahovou technikou a technickými prostriedkami,

dodržiavanie minimálneho početného stavu odborne spôsobilých členov hasičskej jednotky,

výjazd hasičskej jednotky s požadovanou hasičskou technikou od vyžiadania pomoci operačným strediskom Hasičského a záchranného zboru do dvoch hodín,

sebestačnosť pri zásahu najmenej 72 hodín.

 **Príloha č. 1d**

 **k vyhláške č. 611/2006 Z. z.**

**Minimálne početné stavy, funkčné obsadenie**

**a minimálne materiálno-technické vybavenie dobrovoľných hasičských zborov obcí podľa jednotlivých kategórií**

|  |  |
| --- | --- |
| **Vnútorná organizácia hasičskej jednotky** | **Kategórie hasičských jednotiek OHZ** |
| DHZO A1 | DHZO A | DHZO B | DHZO C |
| Odporúčaný celkový početný stav členov DHZO  | 16 + 1 | 16 + 1 | 8+1 | 20+1 |
| Minimálny počet členov DHZO v pohotovosti pre výjazd | 1+3 | 1+3 | 1+3 | 1+3 |
| **Funkčné určenie členov hasičskej jednotky[[1]](#footnote-2)**) |
| Veliteľ jednotky  | 1 | 1 | 1 | 1 |
| Veliteľ družstva/technik špecialista odbornej služby | 4 | 4 |  |  |
| Technik strojník | 6 | 6 | 2 |  |
| Starší hasič | 4 | 4 |  |  |
| Hasič | 2 | 2 | 6 | 20 |
| **Hasičská technika** [[2]](#footnote-3)) |
| Dopravný automobil s motorovou striekačkou[[3]](#footnote-4)) | 1a) b) | 1a) b) | 1a) |  |
| Cisternová automobilová striekačka 3) | 1 | 1 |  |  |
| Prenosná motorová striekačka/plávajúca motorová striekačka [[4]](#footnote-5)) | 1 | 1 | 1 | 1b) |
| Prenosný odsávač dymu / pretlakový ventilátor 4) | 1 | 1b) |  |  |
| Prenosná osvetľovacia stanica 4) | 1 | 1b) |  |  |
| **Vecné prostriedky** [[5]](#footnote-6)) |
| Nasávacia hadica (s celkovou dĺžkou 10 m, môže byť z viac ks ) | 1 | 1 | 1 | 1b) |
| Nasávací kôš | 1 | 1 | 1 | 1 b) |
| Záchytné lano | 1 | 1 | 1 | 1 b) |
| Ventilové lano  | 1 | 1 | 1 | 1 b) |
| Hydrantový nadstavec  | 1 | 1 | 1 | 1 b) |
| Kľúč k podzemnému hydrantu | 1 | 1 | 1 | 1 b) |
| Kľúč k nadzemnému hydrantu | 1 | 1 | 1 | 1 b) |
| Ejektor | 1 | 1 | 1 | 1 b) |
| Zberač | 1 | 1 | 1 | 1 b) |
| Hadicový prechod (B 75 / spojka nasávacej hadice) | 1 | 1 | 1 | 1 b) |
| Hadicový prechod B 75 / C 52 | 3 | 3 | 3 | 3 b) |
| Hadicový prechod C 52 / D 25 | 2 | 2 | 2 | 2 b) |
| Tlaková hadica B 75 / 20 m | 15 | 15 | 15 | 15 b) |
| Tlaková hadica B 75 / 5 m | 2 | 2 | 2 | 2 b) |
| Tlaková hadica C 52 / 20 m | 8 | 8 | 8 | 8 b) |
| Tlaková hadica D 25 / 20 m | 6 | 6 | 6 | 6 b) |
| Rozdeľovač 2xC52/1xB75 | 2 | 1 | 1 | 1 b) |
| Rozdeľovač 2xD25/1xC52 | 1  | 1 b) | 1 b) |  |
| Pretlakový ventil  | 1 | 1 | 1 | 1 b) |
| Prúdnica B 75 | 1 | 1 | 1 | 1 b) |
| Prúdnica C 52 s uzáverom | 2 | 2 | 2 | 2 b) |
| Prúdnica C 52 clonová  | 2 | 2 | 2 | 2 b) |
| Prúdnica C 52 kombinovaná  | 1  | 1 b) | 1 b) |  |
| Nadstavec pre strednú penu na prúdnicu C 52 kombinovanú | 1  | 1 b) | 1 b) |  |
| Nadstavec pre ťažkú penu na prúdnicu C 52 kombinovanú | 1  | 1 b) | 1 b) |  |
| Prúdnica D 25  | 2 | 2 | 2 b) |  |
| Prenosný primiešavač na penidlo so savičkou | 1 | 1 b) | 1 b) |  |
| Prúdnica na strednú penu | 1 | 1 b) | 1 b) |  |
| Prúdnica na ťažkú penu  | 1 | 1 b) | 1 b) |  |
| Primiešavač na suché zmáčadlo | 1 | 1 b) | 1 b) |  |
| Prejazdový mostík | 2 | 2 | 2 | 2 b) |
| Objímky na hadice B 75 | 5 | 5 | 5 | 5 b) |
| Objímky na hadice C 52 | 5 | 5 | 5 | 5 b) |
| Hákový rebrík | 1c1) | 1c1) | 1b) |  |
| Nastavovací rebrík 4-dielny | 1c2) | 1c2) | 1b) |  |
| Vysúvací rebrík  | 1 | 1 b) | 1 b) |  |
| Záchranné lano | 1 | 1 | 1 | 1 |
| Viazak na hadice  | 4 | 4 | 4 |  |
| Trhací hák  | 1 | 1 | 1 |  |
| Sekera hasičská  | 1 | 1 | 1 | 1 |
| Krompáč | 1 | 1 | 1 | 4 |
| Lopata  | 4 | 4 | 4 | 16 |
| Metla | 2 | 2 | 2 |  |
| Píla rámová (bruchačka) | 1 | 1 | 1 |  |
| Vedro plechové | 3 | 3 | 3 |  |
| Hasiaci vak | 2 | 2 | 2 b) | 4b) |
| Hasiaci prístroj práškový (min. 5 kg) | 2 | 2 | 1 b) |  |
| Hasiaci prístroj CO2 (min. 5 kg) | 1 | 1 | 1 b) |  |
| Penidlo 6% v kanistroch 25 l | 2 | 2 b) | 1 b) |  |
| **Prostriedky spojovacej služby** |
| Vozidlová rádiostanica  | 1 | 1  | 1 b) |  |
| Prenosná rádiostanica  | 3 | 3 b) | 1 b) |  |
| Mobilný telefón  | 1 | 1 | 1 b) |  |
| **Prostriedky protiplynovej služby** |
| Autonómny dýchací prístroj s ochrannou maskou  | 3 | 3b) | 3b) |  |
| Náhradné zásobníky na stlačený vzduch  | 3 | 3b) | 3b) |  |
| **Prostriedky hasičskej záchrannej služby** |
| Variabilný ručný vyslobodzovací nástroj | 1 | 1b) | 1b) |  |
| Ručné páčidlo | 1 | 1 | 1b) |  |
| Rezač bezpečnostných pásov | 1 | 1 | 1b) |  |
| Motorová reťazová píla | 1 b) | 1 b) | 1b) |  |
| Lanový navijak s nezávislým pohonom  | 1 b) | 1 b) | 1b) |  |
| Tesniaci tmel  | 1 | 1 | 1b) |  |
| Nádoba na zachytenie ropných látok | 1 | 1 | 1b) |  |
| Sorbčný had hydrofóbny | 1 | 1 | 1b) |  |
| Súprava jednoduchého ručného náradia  | 1 | 1 | 1b) |  |
| Sypký sorbent (kg) | 20 | 20 | 10b) |  |
| Rezač svorníkov | 1 | 1 | 1b) | 1 |
| **Prostriedky povodňovej záchrannej služby** |
| Záchranné koleso /záchranný pás | 1 | 1 b) | 1b) |  |
| Vrhačka s plávajúcim lanom  | 1 b) | 1 b) | 1b) |  |
| Kalové čerpadlo elektrické s príslušenstvom | 1 | 1 c1) | 1b) |  |
| Kalové čerpadlo na spaľovací motor s príslušenstvom | 1 | 1  c2) | 1b) |  |
| Záchranná vesta  | 3 | 1 | 1  | 2 b) |
| **Osobné ochranné pracovné prostriedky a výstroj [[6]](#footnote-7)**) |
| Jednovrstvový zásahový odev (nohavice, kabát)  | 1 e) f) | 1 d) | 1 d) |  |
| Viacvrstvový zásahový odev (nohavice, kabát) | 1 e) | 1 f) | 1 b) |  |
| Hasičská prilba s chráničom tváre a nátylníkom  | 1 e) | 1 d) | 1 d) |  |
| Zásahová obuv | 1 e) | 1 e) | 1 e) |  |
| Zásahové rukavice (pár) | 1 e) | 1 e) | 1 d) |  |
| Hasičský opasok  | 1 d) | 1 d) | 1 d) |  |
| Ochranná nomexová kukla | 1 e) f) | 1 e) f) | 1 e) f) |  |
| Respirátor jednorazový | 10 | 10 | 10  | 20 |
| Hasičská sekerka so závesníkom  | 3 | 3 | 3  b) |  |
| Rukavice jednorazové (pár) | 30 | 20 | 20 | 50 |
| Čižmy gumové (pár) | 3 | 2 | 1 | 4 |
| Čižmy gumové bedrové (rybárky)/nohavicové (pár/kus) | 1 | 1 | 1 b) | 2 |
| Funkčné (termo) prádlo  | 1 e) f) | 1 e) f) | 1 e) f) |  |
| Ručné svietidlo  | 1 d) | 1 d) | 1 d) | 3 |
| Pracovný odev (nohavice, blúza) | 1 e) f) | 1 e) f) | 1 e) | 1 e) |
| Pracovná bunda zimná | 1 e) f) | 1 e) f) | 1 e) f) | 10 |
| Pracovné rukavice (pár) | 1 e) | 1 e) | 1 d) | 40 |
| Pracovný plášť do dažďa/pončo | 1 d) | 1 d) | 1 d) | 20 |
| Pracovná obuv (pár) | 1 e) f) | 1 e) f) | 1 e) | 1 e) |

**Vysvetlivky:**

a) Dopravný automobil s motorovou striekačkou môže byť nahradený cisternovou automobilovou striekačkou

b) Hasičská jednotka DHZO je vybavená hasičskou technikou2) iba v odôvodnených prípadoch.

 v závislosti od požiarnobezpečnostnej charakteristicky zásahového obvodu.

c) Hasičská jednotka DHZO je vybavená hasičskou technikou2) v závislosti od miestnych podmienok pričom zriaďovateľ volí minimálne jeden z alternatívnych prvkov označených c1) až cx).

d) Vybavuje sa každý člen hasičského družstva DHZO (§ 6 ods. 10 písm. c) vyhlášky Ministerstva vnútra Slovenskej republiky č. 611/2006 Z. z.).

e) Vybavuje sa každý člen DHZO. 6)

f) Člen DHZO je vybavený osobným ochranným pracovným prostriedkom v závislosti od určenia v katalógu rizík zriaďovateľa DHZO.“.

 **35.** Nadpis vprílohe č. 12 znie:

„OBSAH ŠPECIALIZOVANEJ PRÍPRAVY VELITEĽOV A VELITEĽOV DRUŽSTIEV DBROVOĽNÝCH HASIČSKÝCH ZBOROV OBCÍ A ZÁVODNÝCH HASIČSKÝCH ZBOROV“.

 **36.** Slová „iné mimoriadne udalosti“ vo všetkých tvaroch sa v celom texte vyhlášky nahrádzajú slovami „iné nežiaduce udalosti“ v príslušnom tvare.

 **37.** Slová „obecný (mestský) hasičský zbor“ vo všetkých tvaroch sa v celom texte vyhlášky nahrádzajú slovami „Dobrovoľný hasičský zbor obce“ v príslušnom tvare.

**Čl. II**

 Táto vyhláška nadobúda účinnosť......

**Minister**

1. ) § 5 ods. 4 vyhlášky Ministerstva vnútra Slovenskej republiky č. 611/2006 Z. z. o hasičských jednotkách. [↑](#footnote-ref-2)
2. ) § 2 písm. a) vyhlášky Ministerstva vnútra Slovenskej republiky č. 162/2006 Z. z. o vlastnostiach. konkrétnych podmienkach prevádzkovania a o zabezpečení pravidelnej kontroly hasičskej techniky a vecných prostriedkov na ochranu pred požiarmi. [↑](#footnote-ref-3)
3. ) § 2 písm. b) vyhlášky Ministerstva vnútra Slovenskej republiky č. 162/2006 Z. z. [↑](#footnote-ref-4)
4. ) § 2 písm. c) vyhlášky Ministerstva vnútra Slovenskej republiky č. 162/2006 Z. z. [↑](#footnote-ref-5)
5. ) § 2 písm. d) vyhlášky Ministerstva vnútra Slovenskej republiky č. 162/2006 Z. z. [↑](#footnote-ref-6)
6. ) § 39 ods. 1 vyhlášky Ministerstva vnútra Slovenskej republiky č. 611/2006 Z. z. [↑](#footnote-ref-7)